**Likumprojekta „Grozījumi Kriminālprocesa likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Ministru kabineta 2012.gada 10.janvāra sēdes protokola Nr.2 45.§ „Informatīvais ziņojums „Par priekšlikumiem efektīva mehānisma nodrošināšanai to amatpersonu iespējamo pārkāpumu noskaidrošanai un saukšanai pie atbildības, kuras veic izmeklēšanas darbības”” 5.punktu Iekšlietu ministrijai bija nepieciešams sagatavot un noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajā regulējumā, kas nodrošinātu Valsts policijas Iekšējās drošības biroja atdalīšanu no Valsts policijas, nododot to iekšlietu ministra pārraudzībā.  Lai nodrošinātu minētā uzdevuma izpildi, Iekšlietu ministrija izstrādāja koncepcijas projektu par Valsts policijas Iekšējās drošības biroja pārveidošanas par iekšlietu ministra pārraudzībā esošu institūciju risinājumiem, kas tika izskatīts Ministru kabineta 2013.gada 30.jūlija sēdē (protokols Nr.41, 104.§). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Iekšlietu ministrija ir izstrādājusi likumprojektu „Iekšējās drošības biroja likums”, kurš paredz Iekšējās drošības biroja tiesisko statusu, funkcijas, uzdevumus un biroja amatpersonu kompetenci.  Likumprojektā „Iekšējās drošības biroja likums” tiek paredzēts, ka Iekšējās drošības biroja funkcija ir izmeklēt, atklāt un novērst noziedzīgus nodarījumus, kā arī tiek noteikts, ka Iekšējās drošības biroja kompetenci noziedzīgu nodarījumu izmeklēšanā nosaka Kriminālprocesa likums.  Ņemot vērā minēto, nepieciešams veikt grozījumus Kriminālprocesa likumā, nosakot Iekšējās drošības biroja kompetenci noziedzīgu nodarījumā izmeklēšanā.  Iekšējās drošības biroja amatpersonas atklās, izmeklēs un novērsīs noziedzīgus nodarījumus, ko izdarījušas amatpersonas un darbinieki, kuri ir profesionāli sagatavoti un ar atbilstošu pieredzi tiesībaizsardzības jomā. Līdz ar to Iekšējās drošības biroja amatpersonām būtu jānosaka atbilstoša tiesiskā aizsardzība. Tādējādi likumprojektā “Grozījumi Kriminālprocesa likumā” tiek paredzēts, ka (līdzīgi kā tas ir noteikts attiecībā uz valsts drošības iestāžu un Korupcijas novēršanas un apkarošanas biroja amatpersonām) Iekšējās drošības biroja amatpersonu var aizturēt, atvest piespiedu kārtā, pakļaut kratīšanai, izdarīt kratīšanu vai apskati tās dzīvojamās vai dienesta telpās, personiskajā vai dienesta transportlīdzeklī, kā arī saukt pie kriminālatbildības tikai ar ģenerālprokurora piekrišanu. Ja amatpersona ir notverta noziedzīga nodarījuma izdarīšanā, šāda piekrišana nav nepieciešama, bet 24 stundu laikā ir jāinformē ģenerālprokurors un Iekšējās drošības biroja priekšnieks.  Lai nodrošinātu kriminālprocesa veikšanas nepārtrauktību, likumprojekts “Grozījumi Kriminālprocesa likumā” paredz, ka institūcijas, kas izmeklē Iekšējās drošības biroja kompetencē esošos noziedzīgos nodarījumus, nodrošina kriminālprocesa veikšanu līdz attiecīgā kriminālprocesa nodošanai Iekšējās drošības birojam. Kriminālprocesi Iekšējās drošības birojam tiek nodoti līdz 2015.gada 31.decembrim. |
|  | Projekta izstrādē iesaistītās institūcijas | Iekšlietu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts “Grozījumi Kriminālprocesa likumā” attieksies uz Iekšējās drošības biroja amatpersonām ar speciālajām dienesta pakāpēm, Iekšlietu ministrijas padotībā esošo iestāžu, izņemot Drošības policiju, amatpersonām un darbiniekiem, Ieslodzījuma vietu pārvaldes amatpersonas ar speciālajām dienesta pakāpēm, ostas policijas darbiniekiem un pašvaldības policijas darbiniekiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus ar likumprojektu “Grozījumi Kriminālprocesa likumā” virzāmi:   1. likumprojekts „Iekšējās drošības biroja likums”; 2. likumprojekts „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”, paredzot, ka Iekšējās drošības biroja amatpersonu ar speciālajām dienesta pakāpēm dienesta gaitu nosaka minētais likums; 3. likumprojekts „Grozījums likumā „Par interešu konflikta novēršanu valsts amatpersonu darbībā””, paredzot amatu savienošanas ierobežojumus Iekšējās drošības biroja amatpersonām; 4. likumprojekts „Grozījumi Šengenas informācijas sistēmas darbības likumā”, paredzot Iekšējās drošības biroja pilnvaras savas kompetences ietvaros apstrādāt ziņojumus Šengenas informācijas sistēmā; 5. likumprojekts “Grozījums Ieslodzījuma vietu pārvaldes likumā”, paredzot, ka Iekšējās drošības biroja amatpersonas ar speciālo dienesta pakāpi bez speciālas atļaujas var apmeklēt ieslodzījuma vietas. |
| 2. | Atbildīgā institūcija | Iekšlietu ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšējās drošības birojs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiks izveidota jauna valsts pārvaldes iestāde – Iekšējās drošības birojs, kas atradīsies iekšlietu ministra pārraudzībā. |
| 3. | Cita informācija | Nav. |

Iekšlietu ministrs R.Kozlovskis

Valsts sekretāre I.Pētersone – Godmane

14.11.2014. 9:53

710

Dz.Rancāne

67219419, dzintra.rancane@iem.gov.lv